บริษัทกลางฯ มั่นใจระบบดี รับทำอีเคลม
บริษัทกลางฯ ยันระบบใหญ่พอรองรับข้อมูลลูกค้าประกันอุบัติเหตุและสุขภาพทั้งระบบ
2 มิ.ย. 2559

บริษัทกลางฯ ยันระบบใหญ่พอรองรับข้อมูลลูกค้าประกันอุบัติเหตุและสุขภาพทั้งระบบ
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ (บริษัทกลางฯ) เปิดเผยว่า ระบบการจัดเก็บข้อมูลของบริษัทกลางฯ มีขนาดใหญ่พอที่จะรองรับข้อมูลลูกค้าประกันอุบัติเหตุส่วนบุคคล (พีเอ) และประกันสุขภาพได้ทั้งระบบ ซึ่งปัจจุบันได้เริ่มให้บริการเคลมออนไลน์ หรืออี-เคลม กับประกัน 200 บาท และประกันไมโครอินชัวรันส์ หรือ ประกันราคาถูกแล้ว เพื่อทำการตรวจสอบข้อมูลในการจ่ายค่าสินไหมทดแทน
ปัจจุบันบริษัทมีฐานข้อมูลลูกค้าผู้ทำประกันภัยรถภาคบังคับ หรือ พ.ร.บ.จำนวน 13 ล้านคน ที่ให้บริการเคลมออนไลน์กับทางโรงพยาบาลและบริการรับแจ้งอุบัติเหตุบนท้องถนน ซึ่งมีข้อมูลเข้ามาวินาทีละ 1 หมื่นครั้ง มีการเสียชีวิตเฉลี่ยวันละ 60-70 ราย/วัน และทุกๆ 1 วินาทีจะมีคนเจ็บ 2 คน
"ขณะนี้บริษัทยังได้เปิดบริการอี-เคลม เพื่อทดลองการรับแจ้งอุบัติเหตุจากลาว เพื่อรองรับการประกันภัยรถยนต์ข้ามแดน การประกันอุบัติเหตุ และการประกันสุขภาพ ซึ่งพบว่าไม่มีปัญหา ขอเพียงให้มีอินเทอร์เน็ตเท่านั้น" นายนพดล กล่าว
สำหรับไตรมาสแรกปี 2559 บริษัทกลางฯ มีรายได้ 1,442 ล้านบาท เพิ่มขึ้นเล็กน้อยจากงวดเดียวกันของปีก่อน และมีกำไรสุทธิ 348 ล้านบาท ลดลงจากงวดเดียวกัน 41.41% ซึ่งเป็นผลมาจากรายจ่ายสูงขึ้นเป็น 1,094 ล้านบาท เพิ่มขึ้น 29.46% จากงวดเดียวกันของปีก่อนที่มีรายจ่าย 845 ล้านบาท